**un visător se plimbă-n lume în mână cu un felinar**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mor visele în țara-n care dreptatea-i scoasă la mezat

au fost numite trădătoare, de rătăciri le-au acuzat

cu împăcare de icoană puneau, cântând despre apus

în simfonia-americană tristețea sufletului rus

se-adăposteau în gări uitate, hălăduiau în nopți târzii

apoi veneau să ne arate cum cresc speranțe-n suburbii

abia-ncălzite lângă-un primus de câte-un înger nevăzut

purtau sub masca anonimus atât senin... și le-am crezut

dar cine crede-n idealuri? în plină zi, cu pasul rar,

un visător se plimbă-n lume în mână cu un felinar